Na podlagi določil Zakona o javnih financah (UL RS, št. 11/11 – UPB 4 in 14/13 ZJF – UPB 4p), Odloka o proračunu občine Izola za leto 2014 (Uradne objave, št. 25/2012) in Pravilnika o dodeljevanju finančnih spodbud za razvoj podjetništva in gospodarstva v občini Izola (Uradne objave, št. 7/2013), objavlja Občina Izola naslednji

**JAVNI RAZPIS**

**za dodelitev finančnih sredstev za spodbujanje razvoja podjetništva in gospodarstva v občini Izola za leto 2014**

1. **NAROČNIK:** Občina Izola, Sončno nabrežje 8, 6310 Izola (v nadaljevanju občina).
2. **PREDMET JAVNEGA RAZPISA**

Predmet javnega razpisa so nepovratna denarna sredstva (subvencije), ki se dodeljujejo za spodbujanje razvoja podjetništva in gospodarstva v občini Izola v letu 2014.

1. **VIŠINA RAZPOLOŽLJIVIH SREDSTEV**

Višina razpoložljivih proračunskih sredstev za izvedbo razpisa je 96.500 EUR. Proračunska sredstva se dodeljujejo kot nepovratna sredstva skladno s pravili o dodeljevanju državnih pomoči »de minimis«. Ministrstvo za finance je dne 19.08.2013 izdalo pozitivno mnenje o priglašeni shemi de minimis pomoči Občine Izola št. 441-77/2013/4, ki s podaljšanjem velja do 30.06.2014.

Sredstva so zagotovljena v proračunu občine Izola za leto 2014 in bremenijo proračunsko postavko 1402 – Pospeševanje in podpora gospodarski dejavnosti.

Sredstva se razpisujejo za naslednje ukrepe:

|  |  |
| --- | --- |
| ***UKREP:*** | ***OKVIRNA VIŠINA SREDSTEV v EUR*** |
| 1. Spodbujanje začetnih investicij in investicij v razširjanje dejavnosti in razvoj
 | 80.000,00 |
| 1. Spodbujanje promocijskih aktivnosti podjetij
 | 8.000,00 |
| 1. Subvencioniranje stroškov za delovanje mladih podjetij
 | 8.500,00 |

1. **UPRAVIČENCI**

Upravičeni prejemniki so mikro, male in srednje gospodarske družbe, ki so registrirane po Zakonu o gospodarskih družbah. Za ugotavljanje velikosti gospodarske družbe se uporablja veljavna opredelitev velikosti podjetij EU, ki velja za področje državnih pomoči (Uredba komisije (ES) št. 800/2008).

Podjetja imajo sedež dejavnosti na območju občine Izola.

Do finančnih spodbud niso upravičena podjetja iz dejavnosti iz sektorjev ribištva in ribogojstva po opredelitvi Uredbe Sveta (ES) št. 104/2000, premogovništva po opredelitvi Uredbe (ES) št. 1407/2002 in primarne proizvodnje kmetijskih proizvodov iz seznama v Prilogi I k Pogodbi o ustanovitvi Evropske skupnosti. Pomoči niso pogojene s prednostjo rabe domačega blaga pred rabo uvoženega in pomoči, dodeljene podjetjem, ki delujejo v cestnoprometnem sektorju, niso namenjene za nabavo vozil za cestni promet tovora.

Prav tako do sredstev niso upravičena podjetja, ki:

* so v prisilni poravnavi, stečaju ali likvidaciji,
* so podjetja v težavah, ki dobivajo pomoč po posebnem programu za reševanje in prestrukturiranje,
* so podjetja, ki so že prejela državno pomoč pa naložbe oziroma storitve niso izvedla v skladu s podpisano pogodbo,
* so že koristila pomoč za posamezne namene do višine, ki jo omogočajo posamezna pravila dodelitve državnih pomoči,
* nimajo pravočasno in v celoti poravnanih obveznosti do občine Izola,
* so v fazi vračanja neupravičeno prejete državne pomoči,
* so za iste upravičene stroške, ki jih navajajo v svoji vlogi na javni razpis pridobili sredstva iz državnega, lokalnega proračuna ali mednarodnih virov,
* nimajo poravnanih vseh davkov in prispevkov,
* v skladu z Uredbo niso upravičena do državne pomoči.
1. **POGOJI ZA PRIDOBITEV SUBVENCIJE**

Upravičenec mora ob prijavi na javni razpis (izjava) navesti, pri katerih dajalcih pomoči in v kakšnem znesku kandidira oziroma je kandidiral za dodelitev pomoči po pravilu »de minimis« v tekočem koledarskem letu.

Upravičenec mora ob prijavi na javni razpis predložiti izjavo, da za iste upravičene stroške ne prejema pomoči po drugih predpisih oziroma da s predvidenim zneskom pomoči »de minimis« niso presežene predpisane intenzivnosti iz 5. člena Pravilnika o dodeljevanju finančnih spodbud za razvoj podjetništva in gospodarstva v občini Izola.

Finančna sredstva se dodeljujejo po pravilu »de minimis«, kar pomeni, da skupna pomoč de minimis, dodeljena istemu upravičencu, ne sme presegati 200.000,00 EUR v zadnjih treh proračunskih letih. Skupna pomoč de minimis, dodeljena istemu podjetju, ki deluje v cestnoprometnem sektorju, pa ne sme presegati 100.000,00 EUR v zadnjih treh proračunskih letih.

Ti meji se uporabljata ne glede na to, iz katerih virov (sredstva občinskega proračuna, javna sredstva Republike Slovenije ali EU) je pomoč dodeljena.

Posamezen vlagatelj se lahko prijavi na posamezni ukrep samo z eno vlogo. Vlagatelj se ne more prijaviti na razpis za projekt, za katerega je že dobil sredstva po tem razpisu.

Upravičenec, pri katerem se ugotovi, da je sredstva pridobil nezakonito ali jih porabil nenamensko, mora vrniti vsa pridobljena sredstva skupaj z zakonitimi zamudnimi obrestmi.

Predmet subvencije so upravičeni stroški, ki so/bodo nastali v obdobju od 01.11.2013 do 01.10.2014.

Za ostala določila se upoštevajo določila Pravilnika o dodeljevanju finančnih spodbud za razvoj podjetništva in gospodarstva v občini Izola.

1. **UKREPI IN MERILA**
2. ***Spodbujanje začetnih investicij in investicij v razširjanje dejavnosti in razvoj***

NAMEN: je sofinanciranje upravičenih stroškov za materialne in nematerialne investicije.

POGOJI ZA PRIDOBITEV POMOČI:

* investira se v opredmetena osnovna sredstva za ustanovitev, razširitev oziroma razvoj obstoječega obrata v smislu bistvenih sprememb proizvoda ali proizvodnega procesa obstoječega obrata in sicer v predelovalni, storitveni ali razvojno – raziskovalni dejavnosti.
* na podlagi tega javnega razpisa bo posameznemu upravičencu sofinancirana le ena investicija, ki predstavlja zaključeno celoto.

Investicija se mora ohraniti na območju občine vsaj tri leta po dodelitvi sredstev.

VIŠINA POMOČI:

* Skupna višina odobrenih sredstev ne sme presegati 60% upravičenih stroškov celotne vrednosti posamezne investicije.
* Kot vrednost posamezne investicije se štejejo neto stroški investicije (brez DDV).
* Minimalni znesek zaprošene višine sofinanciranja je 500 EUR.
* Maksimalna višina zneska odobrenih sredstev za sofinanciranje investicije znaša 10.000 EUR.

UPRAVIČENI STROŠKI:

* stroški materialnih investicij, ki pomenijo investicijo v opredmetena osnovna sredstva (novi stroji in oprema, nakup zemljišč, stroški komunalnega in infrastrukturnega opremljanja zemljišč, stroški gradnje in/ali nakupa objekta),
* stroški nematerialnih investicij, ki pomenijo investicijo v neopredmetena osnovna sredstva (nakup patentov, licenc, znanja in izkušenj – knowhow ali nepatentiranega tehničnega znanja, ter programske opreme).

NEUPRAVIČENI STROŠKI:

* nakup osebnih in tovornih vozil.

UPRAVIČENCI PREDLOŽIJO NASLEDNJO DOKUMENTACIJO:

* prijavni obrazec **1** z zahtevanimi prilogami:

1. Potrdilo o plačanih davkih, prispevkih in drugih obveznih dajatvah od pristojne izpostave DURS-a (ne sme biti starejše od 30 dni od datuma oddaje prijave),

2. Dokazilo o obstoju družbe: kopija izpisa iz Poslovnega registra Slovenije, izdane s strani AJPES-a; to dokazilo pridobi Občina Izola,

3. Dokazila za uveljavljanje subvencije (kopije predračunov, računov, pogodb),

4. Izpolnjena in podpisana izjava o strinjanju z razpisnimi pogoji,

5. Izpolnjena in podpisana izjava o pridobitvi sredstev,

6. Izpis iz analitične evidence osnovnih sredstev,

6. Dispozicija projekta,

7. Podpisan in parafiran vzorec pogodbe.

1. ***Promocijske aktivnosti podjetij***

NAMEN:

* sofinanciranje upravičenih stroškov za udeležbo podjetnikov na sejmih doma in v tujini,
* spodbujanje promocijskih aktivnosti podjetij.

POGOJI ZA PRIDOBITEV POMOČI:

* udeležba na sejmih doma in v tujini,
* občina bo sofinancirala stroške najetja sejemskega prostora in postavitve stojnice na sejmu ali razstavi doma ali v tujini.

VIŠINA POMOČI:

* do 60 % upravičenih stroškov oz. maksimalno 3.000,00 EUR na vlagatelja.
* glede na to, da so sredstva omejena, bo dejanska višina sredstev, ki jih bo pridobil posamezni upravičenec, odvisna od števila prosilcev ( sredstva se bodo delila v sorazmernem deležu glede na vrednost prijavljenega projekta ob upoštevanju, da sofinanciranje ne sme presegati 60% vrednosti celotnega projekta), ki bodo izpolnjevali vse pogoje tega razpisa ter predvidenih sredstev za ta ukrep.

Pri odobritvi sredstev se upoštevajo neto upravičeni stroški (brez DDV).

UPRAVIČENI STROŠKI:

* stroški priprave in organizacije predstavitve podjetja na sejmu (najem tehnične in druge prireditvene opreme, stroški oglaševanja in izdelave promocijskega materiala, stroški programa zunanjih izvajalcev za predstavitev na sejmu).

NEUPRAVIČENI STROŠKI:

- izdelava spletne strani, oglaševanje na internetu, tisk letakov, brošur, prospektov in drugih raznih publikacij, ki niso povezane s predstavitvijo podjetja na sejmu.

UPRAVIČENCI PREDLOŽIJO NASLEDNJO DOKUMENTACIJO:

* prijavni obrazec **2** z zahtevanimi prilogami:
1. Potrdilo o plačanih davkih, prispevkih in drugih obveznih dajatvah od pristojne izpostave DURS-a (ne sme biti starejše od 30 dni od datuma oddaje prijave),
2. Dokazilo o obstoju družbe/samostojnega podjetnika: kopija izpisa iz Poslovnega registra Slovenije, izdane s strani AJPES-a; to dokazilo pridobi Občina Izola,
3. Dokazila za uveljavljanje subvencije (kopije predračunov, računov, pogodb),
4. Dispozicija projekta,
5. Stroškovnik prijavljene promocijske aktivnosti,
6. Prijavnica na sejem,
7. Izpolnjena in podpisana izjava o strinjanju z razpisnimi pogoji,
8. Izpolnjena in podpisana izjava o pridobitvi sredstev,
9. Podpisan in parafiran vzorec pogodbe.
10. ***Subvencioniranje stroškov za delovanje mladih podjetij***

NAMEN: je olajšati delovanje mladih podjetij in spodbuditi nastanek novih, subvencionirati stroške njihovega poslovanja ter prispevati k ugodnejšemu okolju za razvoj podjetništva. Cilj javnega razpisa je znižati stroške mladim podjetjem.

POGOJI ZA PRIDOBITEV POMOČI:

* do sredstev so upravičene osebe, ki imajo sedež na območju občine Izola, ki so registrirale dejavnost v skladu z obstoječo zakonodajo kot pravne ali fizične osebe ter na trgu opravljajo pridobitno dejavnost,
* do subvencije so upravičeni subjekti, ki imajo registrirano dejavnost manj kot 3 leta,
* do subvencije niso upravičeni subjekti, ki so to pomoč že pridobili po razpisu.

Na razpis se lahko prijavijo vlagatelji, ki so svoje podjetje ustanovili po 01. aprilu 2011 do 01. aprila 2014.

VIŠINA POMOČI:

* do višine 100% upravičenih stroškov.

UPRAVIČENI STROŠKI:

* stroški računovodskih storitev,
* stroški za članstvo v obrtni zbornici.

Posamezen vlagatelj lahko prijavi mesečno upravičene stroške največ v višini (vrednost brez DDV):

* stroške računovodskih storitev v višini do 80 EUR,
* stroške za članstvo v obrtni zbornici v višini do 30 EUR.

UPRAVIČENCI PREDLOŽIJO NASLEDNJO DOKUMENTACIJO:

* prijavni obrazec 3 z zahtevanimi prilogami:
1. Potrdilo o plačanih davkih, prispevkih in drugih obveznih dajatvah od pristojne izpostave DURS-a (ne sme biti starejše od 30 dni od datuma oddaje prijave),
2. Dokazilo o obstoju družbe/samostojnega podjetnika: kopija izpisa iz Poslovnega registra Slovenije, izdane s strani AJPES-a; to dokazilo pridobi Občina Izola,
3. Dokazila za uveljavljanje subvencije (kopije računov, kopije predračunov, pogodb),
4. Izračun zaprošene višine sredstev,
5. Poslovni načrt podjetja,
6. Izpolnjena in podpisana izjava o strinjanju z razpisnimi pogoji,
7. Izpolnjena in podpisana izjava o pridobitvi sredstev,
8. Podpisan in parafiran vzorec pogodbe.
9. ***Merila:***

Prijavljen projekt/vloga mora doseči najmanj **60** % od vseh možnih točk.

Prijaviteljem, ki bodo dosegli razpisani prag bo višina sredstev določena in dodeljena na podlagi predloga strokovne komisije. V primeru, da zaprošena sredstva prijaviteljev presegajo razpisana sredstva bo komisija vloge razvrstila od vloge z najvišjim številom točk do vloge z najnižjim številom točk. Pri razdelitvi bo komisija sredstva dodelila tako, da bo upravičenec z najvišjim številom točk prejel 100 % višino zaprošenih sredstev, ostali prijavitelji pa sorazmerno manj po razvrstitveni lestvici. Komisija bo pri tem upoštevala pogoj, da skupna višina odobrenih sredstev za posamezen projekt ne bo presegala 60% upravičenih stroškov celotne vrednosti posamezne investicije oz. promocijske (sejemske) aktivnosti.

Komisija lahko v primeru, ko skupna zaprošena sredstva prijaviteljev ne presegajo razpisanih razpoložljivih sredstev zviša odstotek sofinanciranja oziroma določi najvišjo višino sredstev na vlagatelja, do porabe razpoložljivih sredstev.

Merila so podrobneje opredeljena v razpisni dokumentaciji.

1. **OBDOBJE ZA PORABO DODELJENIH SREDSTEV**

Dodeljena sredstva morajo biti porabljena v proračunskem letu 2014 v skladu s predpisi, ki določajo izvrševanje proračuna. Zadnji rok za predložitev zahtevkov za izplačilo z ustreznimi prilogami (kopije računov s potrdili o izvršenih transakcijah) je 30.10.2014.

1. **ROK ZA PREDLOŽITEV PRIJAV IN NAČIN PREDLOŽITVE**

Javni razpis je odprt od dneva objave do **12.05.2014**. Prijavitelji oddajo vloge v obdobju od objave razpisa do 12.05.2014. Kot pravočasna se šteje vloga, ki bo najkasneje do 12.05.2014 do 14. ure prispela po pošti na naslov: Občina Izola, Sončno nabrežje 8, 6310 Izola ali bo do tega dne osebno oddana v vložišče Občine Izola.

Prijava mora biti izpolnjena na ustreznem prijavnem obrazcu, vsebovati mora vse v obrazcu zahtevane podatke in priloge in mora biti na ustreznih mestih podpisana in žigosana. Prijave morajo biti oddane v zaprti ovojnici ter ustrezno označene. Na sprednji strani ovojnice mora biti napisano: **»NE ODPIRAJ – PRIJAVA NA JAVNI RAZPIS – podjetništvo in gospodarstvo, ukrep št. \_\_\_\_\_\_\_\_!«.**

Na hrbtni strani ovojnice morajo biti navedeni podatki o prijavitelju.

V primeru, da se prijavitelj prijavlja za več ukrepov, mora biti vsaka prijava v svoji ovojnici. Oddaja prijave pomeni, da se prijavitelj strinja z vsemi pogoji javnega razpisa.

1. **OBRAVNAVANJE PRIJAV**

Odpiranje prijav bo v roku 5 dni po preteku roka za oddajo prijav. Odpiranje prijav ne bo javno. Pravočasno prispele prijave bo pregledala strokovna komisija imenovana s sklepom župana št. 410-178/2013.

Prijava je formalno popolna, če vsebuje vse obrazce in zahtevane priloge, ki jih določa razpisna dokumentacija. Prijava je vsebinsko popolna, če je prijavljen projekt oziroma aktivnost skladna s posameznim ukrepom oziroma upravičenimi stroški. Prepozne prijave, prijave, ki niso oddane na obrazcih razpisne dokumentacije, nepravilno označene prijave,vsebinsko nepopolne prijave in prijave, ki ne izpolnjujejo razpisnih pogojev in kriterijev upravičenosti do dodelitve sredstev, se s sklepom zavržejo. Prijavitelje, katerih prijave bodo formalno nepopolne, bo komisija v roku petih dni od dneva odpiranja prijav pisno pozvala, da prijave dopolnijo. Če pozvani prijavitelji v zahtevanem roku nepopolnih prijav ne bodo dopolnili ali pa jih bodo dopolnili neustrezno, se prijave zavržejo kot nepopolne.

Razpisana sredstva se bodo upravičencem dodelila do porabe razpoložljive višine sredstev, razpisane za posamezen ukrep. V kolikor za posamezen ukrep ne bo nobene prijave ali pa bodo, kljub dodelitvi maksimalno dovoljene pomoči, sredstva ostala neporabljena, se ta sredstva lahko prerazporedijo na drug ukrep znotraj javnega razpisa.

1. **OBVEŠČANJE O IZIDU JAVNEGA RAZPISA**

Na podlagi predloga komisije o razdelitvi sredstev, bo pristojni organ občine izdal odločbe o višini dodeljenih sredstev. Zoper odločbo lahko upravičenec vloži pritožbo županu v roku petnajst (15) dni od njene vročitve. Odločitev župana je dokončna. Vložena pritožba ne zadrži podpisa pogodb z ostalimi izbranimi prejemniki sredstev.

O izidu javnega razpisa bodo prijavitelji obveščeni najkasneje v 30 dneh od dneva odpiranja prijav. S posameznimi upravičenci, ki so prejemniki finančnih sredstev po tem razpisu, se sklene pogodba, v kateri se določa medsebojne pravice in obveznosti. Če se upravičenec v roku petnajst dni od prejema poziva ne odzove k podpisu pogodbe, se šteje, da je enostransko odstopil od prijave na razpis in izgubi pravico do odobrenih sredstev.

1. **IZGUBA PRAVICE DO DODELITVE SREDSTEV, NERAZDELJENA SREDSTVA**

Upravičenec izgubi pravico do dodelitve odobrenih sredstev oziroma sorazmernega dela odobrenih sredstev, v kolikor v roku iz VII. točke tega razpisa ne realizira oziroma ne realizira v celoti aktivnosti, za katero so mu bila z odločbo sredstva odobrena.

V primeru, da prijavitelj ne realizira prijavljenega projekta oziroma aktivnosti, v naslednjem javnem razpisu ne more pridobiti sredstev na podlagi Pravilnika o dodeljevanju finančnih spodbud za razvoj podjetništva in gospodarstva v občini Izola.

1. **RAZPISNA DOKUMENTACIJA**

Razpisna dokumentacija je brezplačna ter od dneva objave do izteka roka za oddajo ponudb dosegljiva na spletni strani občine Izola, [www.izola.si](http://www.izola.si/), zainteresirani ponudniki pa jo lahko v času uradnih ur prevzamejo tudi v sprejemni pisarni Občine Izola, Sončno nabrežje 8, 6310 Izola. Dodatne informacije v zvezi z razpisom dobijo zainteresirani v času uradnih ur po telefonu 05/6600103, ali po el. pošti na: irena.zavrtanik@izola.si

Številka: 300-1/2014

Datum: 9. 4. 2014

 Župan

 mag. Igor KOLENC